麥明詩與盛勁為上月結婚時,分別在圍村、酒店及戶外草地連辦多場婚宴,以便招呼不同的親友。婚後休息了個多星期,麥明詩在社交平台分享幾場婚宴的照片,透露兩人決定辦多場婚禮的原因。她說︰「唔少朋友都問我,哇搞三場婚禮,咪好辛苦!的確係,完事後直情要瞓足成個禮拜先recover到。其實唔係因為想搞到好『盛』大,而係源自於一個儘量make everyone happy嘅初心。由於我和盛生好怕衝突、唔開心,所以我哋好早就決定將婚禮分幾次搞,而每一場都有各自嘅主角。大大小小嘅選擇就因住主角嘅需求而決定。」
「第一場盆菜宴,主角係老爺奶奶。我哋盡跟圍村傳統,賓客絕大部份都係佢哋嘅親戚和朋友,而表演嘉賓方面,就邀請了奶奶很喜愛嘅李龍基先生。第二場係正常擺酒,主角就係麥生麥太,菜式、流程、程序等都以佢哋嘅意見為首。圍數全部歸佢哋兩老,只受場地所限而唔使同對家協調,婚紗款色都迎合佢哋喜好。至於第三場,就係更瘋狂嘅party,主角終於係我同盛生喇﹗因為之前已經take care咗雙方父母嘅要求,呢次我哋就可以盡情選擇自己鍾意嘅嘢 - 戶外草地、樂隊歌曲、西式食物、無限酒精... 爸爸媽媽雖然唔識欣賞,但係都好盡力去嘗試投入。」
「呢個安排,幫我哋避免咗唔少衝突。男女家唔使爭圍數、長輩和後輩唔使爭論食物和形式係中式定西式;頭兩場我和盛生安分守己地做好兒子和女兒的本分,再於尾場玩得好盡興(盡興到啲相都唔出得街)。咁壞處就係... 真係好攰。每人屋企都唔一樣,家家有本難念的經,以上純粹share下我倆嘅經驗。總括來講,我爸爸媽媽、老爺奶奶也是非常隨和,我們非常幸運,而最後似乎各人都開心。不過同時都提醒一句,家人話『冇咩所謂,簡簡單單就OK』呢句說話... ummm... 千祈唔好盡信呀﹗唔知你哋又有冇啲咩婚禮後嘅insight呢?喺comment share吓吖!」